離堆行
作者：范成大
朝代：宋

paragraphs: 殘山狠石雙虎卧，斧迹鱗皴中鑿破。
潭淵油油無敢唾，下有猛龍跧鐵鎖。
自從分流注石門，西州秔稻如黄雲。
刲羊五萬大作社，春秋伐鼓蒼煙根。
我昔官稱勸農使，年年來激西江水。
成都火米不論錢，絲管相隨看蠶市。
款門得得酹清尊，椒漿桂酒刪羶葷。
妄欲一語神豈聞，更願愛羊如愛人。